Valsnuus oor virus: 'Geen gevalle in Mpumalanga' | Netwerk24
Valsnuus oor virus: 'Geen gevalle in Mpumalanga'
09 Maart 2020 11:01
Die departement van gesondheid in Mpumalanga het sy kommer uitgespreek oor die vals nuus wat op sosiale media versprei word dat mense in dié provinsie positief vir die nuwe koronavirus getoets het.
Dit kom ná bewerings dat iemand in Mbombela die virus onder lede het. Sondag is ook op sosiale media beweer dat iemand van Emalahleni die virussiekte Covid-19 opgedoen het.
Sasekani Manzini, LUR vir gesondheid in Mpumalanga, sê in 'n verklaring geen gevalle van Covid-19 is in Mpumalanga aangemeld nie.
"Daar is geen rede om paniekerig te wees nie. Ons wil die publiek gerusstel dat die departement op 'n hoë gereedheidsgrondslag is. As enigiemand positief vir die virus toets, sal ons die publiek onmiddellik inlig," sê Manzini.
Slegs die minister van gesondheid, dr. Zweli Mkhize, mag 'n positiewe geval bevestig.
Luidens die gesondheidsdepartement is die tekens en simptome van Covid-19 onder meer koors, moegheid, 'n droë hoes, seer keel, liggaamspyne en diarree.
Die departement het mense wat van dié simptome toon, aangeraai om hul naaste gesondheidsfasiliteit te besoek om getoets te word.